作者:陳著
標題:沁園春
內容:運在東南，溫厚氣鍾，吾葺芷翁。羨檠窗學問，迂齋正印，玉堂詞翰，攻愧流風。制勝樞庭，參謀政府，一片平心扶大中。黃扉近，卻翻然東顧，歸宴方蓬。潘輿日奉從容。全勝□貂蟬趨漢宮。如名山鎮靜，出雲相望，大川渟蓄，有水皆宗。吾道胚腪，諸賢命脈，陰受春風和氣濃。宜多壽，與瑤圖同慶，綠竹歌公。